arnastofnun/IGC-2024 huggingface dataset:
Skref fyrir skref

Evrópusambandið er að samþykkja skatt á fjármagnsflutninga. Bara Bretar eru andvígir. Brýnasta skref mannkyns í að koma böndum á banka. Með yfirgnæfandi meirihluta samþykkti þýzka þingið stækkun neyðarsjóðs Evrópusambandsins í þágu bágstaddra ríkja. Evrópuþingið samþykkti bann við miklum hallarekstri Evrópuríkja. Evrópusambandið féllst á, að gefa þurfi Grikkjum eftir helming ríkisskuldanna. Enn er deilt um, hverjar verði afskriftir bankanna, sem misstu fótanna í lánum til Grikklands. Þannig er Evrópusambandið skref fyrir skref að feta sig í átt til nýs og betra fjármálakerfis álfunnar.
Harmsaga fyrningarinnar

Ríkisstjórnin hefur treggáfaðan ráðherra, sem klúðrar öllu. Jón Bjarnason hagsmunaráðherra hafnaði einfaldri kröfu þjóðarinnar um fyrningu kvótans. Ágreiningurinn átti bara að vera um árafjölda fyrningarinnar. Í staðinn skipaði hann sáttanefnd hagsmunaaðila, sem komst að allt annarri niðurstöðu. Að lokum bjó ráðherrann til frumvarp, sem var hvorki samkvæmt þjóðarvilja né vilja hagsmunaaðila. Þess vegna nýtur frumvarpið einskis fylgis á Alþingi. Kvótagreifarnir hafa svo meirihluta á þingi, stjórna þingliði Sjálfstæðis og Framsóknar, svo og nokkrum þingmönnum Samfylkingarinnar og Vinstri grænna.
Svartasta afturhald heims

Svartasta afturhald heims er í konungdæmum Arabíuskaga, hjá útrásarvinum Ólafs Ragnars Grímssonar. Einkum hjá kónginum í Bahrein, Hamad bin Isa al Khalifa. Kóngurinn er líka vinur Ecclestone, sem heldur þar kappakstur í Formúlu 1. Al Khalifa rekur hryllingsríki, sem ofsækir meirihluta íbúanna. Eins og víðar í heimi Araba voru þar mótmælagöngur og andófsfundir. Kóngur lét skjóta fólk til bana. Sumir særðust og voru fluttir á sjúkrahús. Þá réðust kóngsmenn á sjúkrahúsin, handtóku læknana og pynduðu þá. Nú hefur hann látið dæma læknana í allt að 15 ára fangelsi fyrir að lækna fólk.
Örstutt saga heimskunnar

Heimska og tröllheimska hafa ráðið nokkru um gang veraldarsögunnar. Frægt er, þegar Trójumenn hleyptu risavöxnum timburhesti inn fyrir borgarmúrana. Frægur er Borgia-páfinn, sem með framkomu sinni framkallaði mótmælendatrú. Líka Georg III Bretakonungur, sem með framkomu sinni framkallaði uppreisn Bandaríkjanna. Við munum galdrabrennurnar. Sjáum í bókabúðum raðir af bókum um matarkúra, í heilsuræktarbúðum raðir af dósum með snákaolíu. Frægustu íslenzku heimskudæmin eru Davíð sem seðlabankastjóri og Geir sem forsætis. Í fullvissu um eigin yfirburði keyrðu þeir kerfi og þjóð lóðbeint á hausinn.
Skríllinn vandlega spurður

Enn reka fjölmiðlar áróður fyrir Tazer rafbyssum, enda er umboðið í höndum blaðamanns. Vísað er til rannsóknar bandaríska lögregluráðuneytisins. Þar segir, að byssurnar séu hættulitlar, ef rétt sé farið með þær. Samt hafa hundruð manna látist af þeirra völdum. Ef taka á mark á rannsókn hins hlutdræg aðila, má hugsa sér framhaldið: Löggur hafa handbók í skjalatösku. Þegar þeir lenda í uppþotum, draga þeir upp bókina og spyrja skrílinn: Eruð þið með hjartsláttartruflanir? Hver er þyngdarstuðull ykkar? Er hjartveiki í ættinni? Fáið þið verk fyrir brjósti? Og svo framvegis í tvo klukkutíma.
Allir ganga enn lausir

Hér ganga lausir mestu bófar landsins og heilu bófaflokkarnir. Engin mál fá afgreiðslu hjá sértökum saksóknara. Engum lögum hefur verið komið yfir kvótagreifa, sem stálu þjóðarauðlindinni og veðsettu hana. Bófaflokkur sjálfstæðismanna hagar sér eins og ekkert hafi í skorizt, hér hafi ekki orðið neitt hrun að frumkvæði flokksins. Alþýða manna er fyrir löngu búin að gefast upp á kerfinu, fjórflokknum, pólitíkusum, embættismönnum. Einkum er hún búin að gefast upp á Ólafi Þór Haukssyni, sérstökum saksóknara, á sínum tíma skipuðum af Birni Bjarnasyni. Þaðan heyrist hvorki hósti né stuna.
Sköpunartilgátan er eyland

Rangt er að tala um sköpunarkenninguna sem andstæðu þróunarkenningarinnar. Hin síðari er vísindaleg kenning, sem reynslan hefur staðfest. Hún er grundvöllur annarra kenninga, sem einnig hafa verið staðfestar. Hins vegar er sköpunarkenningin ekki kenning, sem hægt er að skoða, staðfesta eða hafna, Né heldur er hægt að byggja neinar vísindalegar kenningar á henni. Hún er bara tilgáta, sem hefur ekkert framhald, leiðir ekki til neinna vísinda. Þannig væri hægt að tala um þróunarkenningu og sköpunartilgátu. Fáránlegt væri að kenna sköpunartilgátuna í skólum sem kenningu í vísindum.
“Á svig við” “ítrustu lög”

Haraldur Johannesson telur sig ekki þurfa “að fara að ítrustu lögum”. Hann virðist flokka lagagreinar á skala, sem gott væri að fá birtan. Merkilegast við orðin er, að ríkislögreglustjóri lítur á lög sem viðmiðunaratriði. Eins konar draum, sem kannski verði að veruleika í fjarlægri framtíð. Óhollt hlýtur að vera sérhverri þjóð að hafa ríkislögreglustjóra með svo brenglaða sýn á lög. Fleiri skauta á merkingu orða. Ríkisendurskoðandi talar um, að ríkislögreglustjóri “fari á svig við lög”. Þetta orðalag kom með blöðrunni, er litið var á lög sem hindrun. Rétt orðalag er hins vegar að “brjóta lög”.
Kapítalismi aumingjanna

Íslenzkur kapítalismi á ekkert skylt við kredduna. Alinn upp í Fjárhagsráði, þar sem viðskiptum landsmanna var skipt nákvæmlega milli Sambandsins og heildsala. Fínslípaður í kvótakerfi sjávarútvegs, þar sem kvótagreifum var afhent þjóðarauðlindin. Og þeir veðsettu hana upp í rjáfur. Kapítalisminn hér á landi hefur aldrei við partur af samkeppni eða markaðslögmálum. Hann er samsæri aumingja um að misnota aðstöðu sína, stela peningum þjóðarinnar og syngja í grátkórum. Hér á landi er nánast engin samkeppni. Heldur er samfellt okrað á fólki, afrakstrinum stolið undan og hann fluttur úr landi.
Ásta hellir olíu á eld

Aðeins greindarskertum getur dottið í hug að færa setningu Alþingis fram um hálfan fjórða tíma. Margir munu túlka það sem flótta Alþingis frá þjóðinni. Hvorki Helgi Bernódusson né Ásta Ragnheiður Jóhannesdóttir hafa neinn kvóta af trausti til að sóa í svona tilfærslu. Enda eru varnir Ástu þess eðlis, að þær hella bara olíu á eldinn. Lengi hefur verið ljóst, að yfirmenn Alþingis eru ófærir um að gegna störfum sínum, Helgi ekki síður en Ásta. Í viðkvæmum kringumstæðum verður slíkt fólk að reyna að halda ró sinni. Og láta jafnvel sem ekkert sé. Tilfærsla á setningu Alþingis er dæmi um dómgreindarbrest.
Átakanlegur pilsfalda-grátkór

Ráðamenn Samtaka atvinnulífsins mega vart mæla fyrir gráti. Þeir eru orðnir að grátkór eins og hinn gamalreyndi kór ráðamanna samtaka kvótagreifa. Í stað þess að rífa sig upp á rassinum, kvarta þeir og kveina. Allt er það í anda pilsfaldastefnunnar. Sú stefna segir atvinnulífinu, að ríkið eigi að útvega verkefni og niðurgreiða þau. Atvinnulífið geti ekkert nema undir pilsfaldi ríkisstjórnarinnar. Átakanlegt er að horfa á fullorðna menn haga sér svona. En þannig er íslenzkur kapítalismi orðinn, viðhengi við voldugt ríkisvald. Hann stendur og fellur með aðgerðum hins opinbera, pilsfaldinum.
Tuttugu íhaldsfrúr úr Kafka

Jordan Chark er yfirburða námsmaður frá Kanada, sautján ára gamall. Lærði íslenzku á þremur árum. Kom til Íslands í sumar til að gera betur. Svo vel gekk, að eftir mánuð fékk hann að hefja nám á öðru ári. Til skamms tíma bjó hann á Garði. Svo kom babb í bátinn. Tuttugu lagatæknimenntaðar íhaldsfrúr hjá Útlendingastofnun komust að þessu og ráku Chark úr landi. Beittu fyrir sig lagatækniflækju. Chark fór því af landi brott í gær, áður en löggan tæki hann. Oft kemur fram, að risavaxin Útlendingastofnun gerir nánast ekkert. Þá sjaldan, sem það gerist, er útkoman að hætti Réttarhalda Franz Kafka.
Þeir biðji þjóðina afsökunar

Ég sé ekki, að ást og friður verði í samfélaginu meðan Sjálfstæðisflokkurinn afneitar fortíð sinni. Meðan hann afneitar Sannleiksskýrslunni. Meðan hann telur íslenzka hrunið vera anga af alþjóðlegri kreppu. Meðan fjórðungur þjóðarinnar hyggst kjósa flokk í afneitun. Meðan hugmyndafræðingar flokksins eru önnum kafnir við að falsa söguna. Við þurfum á vöku okkar að halda, því að Sjálfstæðisflokkurinn reynir að stinga okkur svefnþorni. Ást og friður kemst ekki á fyrr en Flokkurinn játar aðild sinna manna á hruninu og biður þjóðina afsökunar. Þremur árum eftir hrun bólar ekki enn á neinu slíku.
Blaðran springur – loftið hverfur

Alþjóða gjaldeyrissjóðurinn er farinn að skilja, að ekki dugir að heimta, að bankar fái að sleppa fyrir horn. Samkvæmt nýjasta björgunarpakka Grikklands er gert ráð fyrir, að helmingur allra ríkisskulda verði afskrifaður. Það hangir saman við, að lengi hefur verið ljóst, að grískur almenningur neitar að borga. Áður hafa ríki komizt upp með að neita að borga án þess að deyja. Ást valdhafa Vesturlanda á bönkum og fjármagnseigendum er að bila. Æ fleiri sjá, að bankarnir eru helztu óvinir mannkyns. Þeir hafa blásið lofti í fé og belgt það út yfir allan þjófabálk. Blaðran springur núna og loftið hverfur.
Brjótum fullveldi bankanna

Mikilvægasta verkefni ríkisstjórna um allan hinn vestræna heim er að brjóta fullveldi bankanna á bak aftur. Bankar verða hér eftir að ábyrgjast sig sjálfir. Ríkisábyrgðir á bönkum eru út í hött, eins og bankar haga sér. Þar á ofan þarf að skattleggja banka fyrir vandræðum, sem þeir valda ríkinu. Áætlaður bankaskattur hér á landi er bara brot af því, sem þarf að leggja á banka. Líka þarf að afnema bankaleynd. Í skjóli hennar hafa bankar komizt upp með ótrúlegt svindl og svínarí. Almennt séð þurfa ríki að ná fullveldi sínu úr höndum bankanna. Burt með ríkis-pilsfaldinn og látum bankana gossa.
Ofurlaun löggunnar

Lögreglumenn hafa mun hærri tekjur en þeir fullyrða í tilfinningaklámi sínu. Meðallaun þeirra í fyrra voru 513.000 krónur, hátt yfir meðaltali launa í Bandalagi starfsmanna ríkis og bæja. Einnig hátt yfir meðaltali launa háskólamenntaðra manna. Munurinn á lögreglumönnum og öðrum felst í, að þeir hafa fasta yfirvinnu, vaktaálag og bakvaktir. Fáir opinberir starfsmenn eiga kost á slíku. Lögreglumenn þegja um þetta, þegar þeir væla yfir lágum launum sínum. Margi yrðu sælir með tekjur lögreglumanna og vera jafnframt lausir við skuldir af langskólanámi. Hættið því að væla, ofurborgaðir lögreglumenn.
Grikkir líkjast okkur

Grikkir líkjast Íslendingum, eru ófærir um að taka ábyrgð á gerðum sínum. Þeir eru í afneitun og kenna Hitler um ófarir sínar. Eru árum saman búnir að ljúga að útlöndum um stöðu mála sinna og eru nú komnir í keng. Rétt eins og Ísland við lok valdaferils þeirra Davíðs og Geirs. Evrópa er smám saman að átta sig á, að Grikkir ráða ekki við vanda sinn. Og að meiri lán leysa ekki vandann, því að Grikkir geta ekki borgað af viðbótarlánum. Erlendir bankar eru samábyrgir Grikklandi, lánuðu ógætilega í græðgi sinni. Því verða þeir að gefa meira eftir af lánum sínum til Grikklands, meira en helminginn.
Evran hefur það ágætt

Evran hefur það ágætt. Hækkaði í verði í síðustu viku. Minningargreinar um gjaldmiðilinn eru því ótímabærar. Evrópusambandið hefur hins vegar engan kvóta í almenningsálitinu. Menn leggja allt út á versta veg, samstarfið og gjaldmiðilinn. Þess vegna yfirgnæfa vondu fréttirnar þær góðu. Samstarf Evrópu og gjaldmiðill Evrópu munu lifa þetta af eins og hvern annan storm í vatnsglasi. Hingað til hefur Evrópusambandið hrakizt frá einni krísunni til annarrar, áratugum saman. Alltaf hefur það sloppið fyrir horn á síðustu metrunum og staðið sterkara eftir. Sambandið og evran eru komin til að vera.
Ímynduðu verðgildi breytt í fé

Í blöðruhagkerfi Davíðs og Geirs var lofti pumpað í verðmæti. Kvóti upp á einn milljarð fór kaupum og sölum upp í tíu milljarða. Þetta var blaðra, sem hlaut að springa og hún sprakk. Þeir, sem höfðu vit á að selja sig út úr vítahringnum áður en blaðran sprakk, breyttu ímynduðu verðgildi í peninga. Skiptu níu milljörðum af lofti í níu milljarða af fé. Stálu líka skattinum. Sá, sem situr uppi með skuld upp á tíu milljarða, fær síðan ofur-afskrift í banka til að standa undir skuldinni. Afskriftin kemur af fé, sem ríkið lagði í nýja banka til að halda þeim á floti. Almenningur borgar blöðru-ruglið.
Disneyland í Skálholti

Nýsmíðaðar fornminjar að hætti Disney eru algengar hér á landi. Þorláksbúð í Skálholti er engin miðaldakirkja, heldur eftirlíking af bráðabirgðakirkju frá 1527. Vel er við hæfi, að hún verði byggð samkvæmt samtali Guðs við smið Árna Johnsen. Minnir á þjóðveldiskirkjuna í Þjórsárdal, sem er gróf fölsun á kirkjunni, er grafin var upp á Stöng. Þannig hafa víkingahús verið reist í Hafnarfirði og víðar, þótt hér hafi aldrei verið nein víkingahús. Ef reisa á rómantíska fölsun fortíðar, er betra að hafa hana í hæfilegri fjarlægð frá Skálholtskirkju. Þannig getum við framleitt ímyndaða fortíð fyrir túrista.
Heimskra manna ráð

“Því verr þykir mér sem oss muni duga heimskra manna ráð, er þau koma fleiri saman.” Svo segir í Laxdælu. Þjóðaratkvæðagreiðslur eru ágætt dæmi um vanda við heimskra manna ráð. Markmið þeirra er lýðræði, en ekki skynsemi. Þær eru lýðræðislega nauðsynlegar, en leiða yfirleitt til skelfilegra niðurstaðna. Samanber síðustu atkvæðagreiðslu um IceSave. Þar ákvað þjóðin að taka á sig stórfellda áhættu á hundraða milljarða tjóni í málaferlum. Í stað öruggra og endanlegra samninga, sem hefðu leitt til tjóns upp á núll krónur. Heimskra manna ráð eru herkostnaðurinn við að halda uppi beinu lýðræði í samfélaginu.
Mistök tveggja manna

Fjármálastefna Íslands fyrir hrun var hluti af helför frjálshyggjunnar um Vesturlönd. Íslenzka útgáfan var óvenju eindregin, oft kölluð davíðska. Fól í sér taumlaust frelsi banka. Hrunið hér varð allt annað og meira en kreppan erlendis. Sjálfur seðlabankinn fór á hausinn, mest fyrir einleik Davíðs Oddssonar, einkum í kaupum á verðlausum ástarbréfum bankanna. Geir Haarde jók vandann með því að halda uppi lygavef um, að allt léti að stjórn. Þegar blaðran sprakk, var hún orðin margfalt stærri en hún þurfti að vera. Alls leiddu mistök Davíðs og Geirs til rúmlega þúsund milljarða tjóns ríkissjóðs.
Frá útrás til einræðis

Fyrir nokkrum árum voru útrásarvíkingar helzta baráttumál Ólafs Ragnars Grímssonar forseta. Eftir hrun þeirra hefur helzta baráttumál hans verið að færa samskipti okkar frá Evrópu til einræðisríkja. Einkum hefur hann litið til Kína sem hins nýja frelsara og arftaka útrásarvíkinga. Einnig hefur hann hossað Indlandi og Rússlandi. Og lastað Evrópuríki, einkum þau sem eru vinveitt Íslandi og kaupa mest af vörum héðan. Hins vegar hefur hann látið af samskiptum við arabíska einræðisfursta Persaflóa, sem hann hampaði á tímum útrásarvíkinga. Allt tilstandið er partur af sjálfhverfu forsetans.
Steingrímur falsar bókhaldið

Steingrímur J. Sigfússon fjármála falsar ríkisbókhaldið skipulega. Býr til milliliði til að koma Hörpu, Vaðlaheiðargöngum, stækkun Landsspítalans og fyrirhuguðum hjúkrunarheimilum út úr ríkisbókhaldinu. Ýmist eru það lífeyrissjóðir eða Íbúðalánasjóður, sem eiga að fjármagna framkvæmdirnar. Síðan yfirtekur ríkið þær á löngum tíma. Við heilbrigðar aðstæður færu þær strax inn á fjárlög ríkisins. Steingrímur er að fela kostnaðinn og fegra bókhaldið. Fetar í fótspor gömlu bankabófanna. Ríkisendurskoðandi kvartar síðan yfir glæpahneigð Steingríms og telur bókhald hans ekki forsvaranlegt.
Lögbýlisréttur þrengdur

Sjávarútvegs- og landbúnaðarráðuneytið hyggst taka lögbýlisrétt af jörðum í ferðaþjónustu og hrossajörðum. Hefur smíðað um það lagafrumvarp. Reynir þar að færa íslenzkan landbúnað hundrað ár aftur í tímann. Og reynir um leið að hindra nútímavæðingu. Afturhald og heimska tröllríða ráðuneytinu í þessu sem öðru. Sveitirnar þurfa aukna fjölbreytni í atvinnulífi sínu, en ráðuneytið reynir að takmarka svigrúmið. Þarna er ekki bara Jón Bjarnason ráðherra að verki, heldur einnig ráðuneyti hans í heild. Það hefur lengi gætt hagsmuna vinnslustöðva matvælaframleiðslu og vill ryðja öðrum landbúnaði til hliðar.
Útvíkkuð neyðarlög

Ekki er sopið kálið, þótt í ausuna sé komið. Ekki í Egyptalandi, að minnsta kosti. Í upphafi árs varð þar torgbylting. Þá hrakti almenningur bófann Hosni Mubarak frá völdum, svo og leyniþjónustu hans. Herinn tók völdin og lofaði þingkosningum fyrir árslok. Tognað hefur á loforðinu, því að tíminn líður og ekkert gerist. Herinn heldur áfram að ofsækja andófsfólk og neitar að fella úr gildi gömul neyðarlög frá 1981. Hefur meira að segja víkkað þau út til að ná yfir verkföll, umferðartafir og útbreiðslu slúðurs. Harðstjórn heldur því áfram og ekki bólar á neinu þingræði og lýðræði í Egyptalandi.
Prívatpersóna Wikileaks

Julian Assange á sjálfur í erfiðleikum með opnar upplýsingar, þótt líf hans snúist um að opna upplýsingar. Blandaði persónu sinni í birtingar Wikileaks. Hótaði birtingu upplýsinga, ef dómur gengi um framsal hans. Það er loforð um upplýsingaleynd. Síðan sagðist hann prívat eiga skjöl, er Guardian birti. Nú hefur Assange skyndilega hætt við útgáfu sjálfsævisögu. Fannst bókarhöfundur fjalla of mikið um sig persónulega og of lítið um hugmyndafræðina. Bókin er samt komin út og lagatæknar komnir á fleygiferð. Svona heldur þetta áfram, unz Wikileaks finnur leið til skilnaðar milli frumherjans og fyrirtækisins.
Erfiðislausar hestaferðir

Með ýmsum hætti ferðast menn með laus hross í óbyggðum. Sumir sækjast eftir spenningi, sem fylgir vandamálum, hafa gaman af að leysa aðsteðjandi vanda. Aðrir sækjast eftir erfiðislausum ferðum, einkum ef reynslulítið fólk er með í ferð. Þannig ferðast fararstjórar Íshesta og Eldhesta. Fararstjórar hinna fjölmennu Fáksferða hafa líka ferðast þannig um áratugi. Þar hefur safnast upp góð þekking á fyrirbyggjandi aðgerðum. Þessi þekking hefur verið skráð. Hún mun birtast í formála bókar minnar, Þúsund og ein þjóðleið, sem kemur út fyrir næstu jól. Þar geta reiðmenn lært að ferðast erfiðislaust um óbyggðir.
Erum að byrja að skilja

Fjármálakerfi vesturlanda er að hruni komið eftir þiggja áratuga valdaskeið. Liðinn er tími frelsis bankanna til að framleiða ímyndaða peninga, ótrúlegar upphæðir af ímynduðum peningum. Við þekkjum þetta bezt á Íslandi, þar sem bankarnir hrundu. Stjórnvöld reyna víðast hvar að leggja tjónið á herðar velferðarþega og skattgreiðenda. En þeir segja: Við borgum ekki. Sjáum bara Grikkland. Þar munu útlendir bankar tapa ógrynni af ímynduðum peningum. Við erum að byrja að skilja, að kreppan stafar af taumlausri græðgi bankabófa, sem töldu, að þeir gætu prentað peninga með millifærslum og sjónhverfingum.
Fréttastofa rifar seglin

Al Jazeera hefur undanfarin ár komizt í röð beztu fréttastofa heimsins. Er líklega sú bezta í málum múslima. Tók við fréttafólki BBC, þegar sú stofnun gafst upp á arabískri útgáfu. Hefur verið leiðandi í arabíska vorinu, einkum í Egyptalandi, Túnis, Líbýu og Sýrlandi. Þar sló hún við BBC, AP, CNN, AFP. Minna fór fyrir fréttum hennar af smáríkjum á Arabíuskaga, þar sem stofan á heima í Katar. Fréttastjóri hennar hefur í átta ár verið Wadah Khanfar. Að ósk Bandaríkjanna hefur hann verið leystur af hólmi af Jassim Al Thani úr konungsfjölskyldunni. Breytingin mun draga úr forustuhlutverki Al Jazeera.
Meirihluti gegn fjórflokki

Kannanir á fylgi stjórnmálaafla sýna sáralítið fylgi ríkisstjórnarinnar og nánast ekkert fylgi stjórnarandstöðunnar. Ein könnun segir, að stjórnin hafi 15% fylgi og andstaðan 7% fylgi. Rangt væri að taka tölurnar bókstaflega, en þær gefa þó vísbendingu um, að fjórflokkurinn allur sé afar óvinsæll. Besti flokkurinn fær án efa mikið fylgi, ef hann býður fram, 20% fylgi samkvæmt einni könnun. Ýmsir aðilar hafa stungið upp á, að stjórnlagaráðsmenn bjóði fram til að fylgja eftir nýrri stjórnarskrá. Slíkt framboð fær áreiðanlega mikið fylgi. Verður þá meirihluti Besta flokksins og Stjórnarskrárflokksins?
Ofsaleg afskrift í laumi

Slitastjórn Kaupþings felur sig að baki bankaleyndar. Sendir jafnframt út fullyrðingar um samning hennar við ofurvininn Vincent Tchenguiz. Segir samninginn snúast um, að hann falli frá 275 milljarða kröfu á Kaupþing. Staðreyndin er hins vegar sú, að þetta var sýndarkrafa til að mæta kröfu bankans á hendur Tchenguiz. Tilkynning bankans þegir um, að samningurinn snerist um ofsalega afskrift af skuldum ofurbófans við bankann. Þetta er algengasta trikk bankabófanna. Senda út villandi fullyrðingar og fela sig um leið að baki bankaleyndar. Hún er ein allra mesta meinsemd samfélagsins.
Fjórhjól sögð vistvæn

Víða er fljótlegra að smala sauðfé á fjórhjólum en á hestum. Sumir fara þá leiðina, þótt það sé almennt talið fara illa með landið. Gísli Halldór Magnússon, fjallkóngur í Skaftárhreppi, notar sér til afsökunar þá kenningu, að hross fari verr með land en fjórhjól. Um það fjallar Fréttablaðið í dag. Engin tilraun er gerð til að tala við þá, sem vit hafa á málinu, til dæmis einhverja, sem ekki eru hagsmunaaðilar. Dæmi um kranablaðamennsku, þar sem blaðamaður nennir ekki að vinna vinnuna sína. Viðtalið við Gísla Halldór er ódýr hagsmunagæzla, sem stríðir gegn almennri þekkingu á umgengni við land.
Of miklar hömlur

Greiningardeild er tæpast marktæk, ef hún telur verkföll og óeirðir hamla erlendum fjárfestingum á Íslandi. Meira mark er takandi á Efnahags- og þróunarstofnuninni, er bendir á of miklar fjárfestingarhömlur, ótryggt gengi krónunnar og gjaldeyrishöft. Ríkisstjórnin á erfitt með að ákveða sig, tefur mál og tekur geðþóttaákvarðanir. Dæmi um það er meðferð innanríkisráðherra á máli Grímsstaða á Fjöllum. Hér þarf að koma upp föstu og skýru regluverki um erlendar fjárfestingar. Þáttur í því er nýja rammaáætlunin um orkuver. Hún er vonandi upphaf af meiri hraða og festu í viðbrögðum ríkisvaldsins.
Andóf í Wall Street

Hundruð manna sváfu í nótt á götunum í Wall Street. Það er líður í andófi, sem á að halda áfram næstu daga. Fólk andmælir ofurvaldi banka og peninga á bandarískri pólitík. Þar eru forsetinn og allir þingmenn á framfæri auðsins og gæta hagsmuna hans. Þess vegna eru skattgreiðendur látnir bera tjónið, þegar bankar fara á hausinn. Fallbankastjórar halda samt ofurlaunum sínum. Athyglisverðast við andófið er, að allur þorri bandarískra fjölmiðla lætur sem ekkert sé. Enda eru fjölmiðlarnir angar af ofurvaldi auðsins og sjá bara það, sem auðmenn vilja sjá. Vonandi verður andófið upphafið að breytingum.
Sjúklingar og pilsfaldur

Einkasjúkrahús Róberts Wessmans á Keflavíkurvelli fjaraði út. Sjúklingana skorti. Aukið frelsi í vali sjúklinga á sjúkrahúsum í Evrópu varð ekki að veruleika. Og erfitt reyndist að sækja á Bandaríkjamarkað, enda engin forsaga að baki spítalans. Svona fer um ýmsar ágætar hugmyndir, þær ganga ekki upp. Þarft er að minnast þess, að ríkissjóður átti að punga út einum milljarði til að gera ævintýri Wessmans að veruleika. Eins og oftar átti þetta að vera pilsfaldakapítalismi. Ríkinu var ætlað að taka áhættuna af einkarekstrinum. En ríkið lét ekki plata sig, þótt Flokkurinn hamaðist.
Álitsgjafar úti að aka

Álitsgjafar segja flestir, að Angela Merkel Þýzkalandskanzlari hafi fengið áminningu í borgarstjórnarkosningunum í Berlín. Því fer samt fjarri, flokkur hennar bætti við sig fulltrúa. Samstarfsflokkur hennar fékk hins vegar svo lítið fylgi, að hann fær engan fulltrúa. Það eru Frjálsir demókratar, sem hafa efast um stuðning við Grikkland og önnur ríki í vanda. Hugsanlega eykur flokkurinn stuðning við stjórnarstefnuna til að bæta stöðu sína. Einnig er hugsanlegt að hann fari á taugum og slíti samstarfinu. En engin furða er, að kratar fái að venju meira fylgi en Merkel í Berlín, gömlu vígi kratanna.
Við erum terroristar

Svo sannarlega eru Íslendingar hryðjuverkamenn. Ollu umheiminum tjóni upp á þúsundir milljarða í hruninu. Engu máli skiptir, þótt skrifaðar verði margar skýrslur um, að Bretar skuldi okkur fimm milljarða vegna hryðjuverkalaga. Í raun skuldum við samt umheiminum þúsundir milljarða vegna hryðjuverka okkar manna. Hryðjuverkin voru framin í andrúmslofti löglausra fjármála, sem Davíð og Geir höfðu efnt til. Sjóræningjarnir voru eigendur banka og bankastjórar, sem allir voru gallharðir kjósendur Sjálfstæðisflokksins. Okkur sæmir illa að ýfa upp þennan skandal og allra sízt sækjum við gull í greipar Breta.
Skáldskapur til heimabrúks

Skýrslan um tjón af völdum brezku hryðjuverkalaganna er til heimabrúks. Er ekki til á ensku, en kannski þýðir hana skýrslubeiðandinn, Guðlaugur Þór Þórðarson. Skýrslan er skáldskapur að mestu, verður hvargi talin frambærileg sem sönnunargagn. Bretar líta öðrum augum á silfrið. Alastair Darling og Gordon Brown telja, að ríkisstjórn Geirs og seðlabanki Davíðs hafi reynt að ljúga að sér um stöðuna. Darling og Brown telja þá Geir og Davíð ærulausa menn, terrorista í fjármálum. Hryðjuverkalögin hafi verið nauðsynleg vörn í stöðunni. Ég efast stórlega um, að Ísland græði á að rifja upp þann skandal.